
    Előszó


    E könyv tárgya az egyéni/közösségi szabadság. Mert a szabadság és az alkotmány(osság) egylényegű kifejezések. Annak, amit a bibói fogalomköltészet szerinti dúvad államnak nevezünk, azaz a zsarnoki rendszernek is lehetne valamilyen alkotmányszerűsége. Ezzel szemben az európai társadalomfejlődés értelme szerint az alkotmányok a mellőzhetetlen technikai szabályok ballasztján túl az intézményesült szabadság szolgálatára készülnek.


    Módszertana és célja pedig az, hogy a folydogáló vagy épp hullámokat verő történetben megmutassa a társadalom, a hatalmi szerkezet mozdulásainak alkotmányos, kulturális összefüggéseit, mégpedig az olvasó kíváncsiságára számot tartó és élvezhetőnek remélt formában.


    Ami sajnos hiányzik innen, az az aktuális környezetvédelem, az általam sokszor említett Zengő, a belélegezhető levegő, az iható víz védelme. Korábbi, Romok ormán: Magyarország legújabb történeteiről szóló, hasonló műfajú kötetemnek (Magvető, 2014) ezek fontos tárgyai voltak; itteni zárójelbe szorulásuk, hiányként emlegetésük fájó, hiszen a környezetpusztítás és a zsarnoki fordulat mindig karonfogva jár. Nálunk a környezetvédelmet épp a zsarnokság megroggyanásának órája tenné aktuálissá. Ebből a kötetből a szabadságvesztés elsődleges drámája szorította ki. A majdani demokratikus viták idején – amely idő remélem, még eljön – ezek az ügyek az én szövegeimben újból nagyobb hangsúlyt kapnak.


    Nem mellékes megemlíteni, hogy az itt olvashatók nem összegyűjtött és nem is válogatott írások. A tematikai keret is korlátozott. Olyan szövegeket tartalmaz e kötet, amelyek keresték egymás társaságát, azaz különféle elektronikus könyvtáraimból, keresésekből bukkantak fel és kerültek egymás mellé. Aztán addig keresgéltem az időben visszafelé lépkedve, amíg azon kezdtem aggódni, hogy túl sok lesz a betű. 2014 óta, azaz a legutóbbi hasonló tárgyú kötetem megjelenését követően is elég sokat írtam. Amire emlékeztem, illetve a kezem ügyébe akadt, és ha az írás maga is erre hajlott, a másik szomszédságába került, amelyik nem, az kihullott. Nem a keresés, hanem az összeállítás szisztematikus. Igyekeztem átnézni, itt-ott nyelvileg pontosítgatni, a mondandót feszesebbre húzni, tehát az itt közölt szövegek szerkesztői és szerzői ellenőrzésen mentek át, de eredeti tartalmuk szigorúan érintetlen maradt.


    Az előforduló ismétlések általában kigyomláltattak, de ha a szerzőnek kedves az a bibói eszme, hogy ebben a forradalmas országban még hiányzik az emberi méltóság forradalma, és ezt többször felemlíti, az bízom benne, elfogadható. Némiképp hasonló a helyzet, ha a szerzőnek eszébe jut például az a fontosnak vélt gondolat, hogy a nemzetek rendszerint akkor válnak nagykorúvá, amikor nem az idegen, hanem a honi elnyomó hatalom nyűgét vetik le magukról. Szerinte ilyenkor is menthető, ha többször utal rá. A múlt pontos megismerhetőségére se fogadnék, de a jelenben még nehezebb eligazodni. E kötet írásai tárgyuk szerint jelen idejűek, ezért nagyobb kockázatúak, és annyi állítható, hogy az igazságot keresik.


    Ez a kötet két részből áll. Az első, Alakok című nem szabályos személyportrékat tartalmaz, a szövegek fontos, máskor jelentéktelen emberekről, máskor szobrokról szólnak (korábbi könyvemből a Levegőt! című esszét a magánélet-védelem és a Sólyom-életmű tárgyalása miatt átemeltem). A második rész címe Alakzatok. Az idesorolt szövegek egyfelől olyan intézmények portréi, amelyeknek van postai címük, másrészt olyan intézményesülő fogalmi kereteket próbálnak megjeleníteni, mint például a haza, a nemzet vagy a szabad ország. Az Alakok esetében a tematikai, az Alakzatok résznél pedig az időrendi sorrend volt indokolt.


    Kedves családtagomnak, a humanista vadászebként sikeres kutyaíró Somának köszönöm, hogy a kutyalét és az ember-kutya kapcsolatok bölcseleti értelmezéseit taglaló, valamint a háziállatok közül elsőként írt emberirodalmi kritikájának itteni megjelentetéséhez nagyvonalúan hozzájárult. Majtényi Györgynek és Parti Nagy Lajosnak köszönöm, hogy bajlódtak a kézirattal. Nagy hálával tartozom szerkesztőmnek, Szarvas Melindának. Ugyancsak köszönet illeti a megjelenés támogatásáért a romák és a kultúra ügyének kiváló önkéntesét, Polgár Andrást.


    Jó lenne, ha Te, kedves olvasó, az itt sorakozó írásokból nem a reménytelenséget, a lemondást, hanem a közreműködésedet igénylő történelmi optimizmust olvasnád ki!


    Mert győzni fogsz, dicső respublika!

  


  
    ALAKOK

  


  
    Eötvös Károly


    A régi és a modern Magyarország határán, a műfajteremtő író, szociográfus, az ombudsmanelőd és a modern jogászkodás úttörője1


    Nincs emberi alkotás, amelyet csak kritikátlan elismerés illethet. Eötvös Károly életművét azonban méltatlanul fedi a felejtés fátyla. Mert nincs semmi beszédesebb a hallgatásnál. Én például úgy végeztem el az ELTE Állam- és Jogtudományi Karát (1970–1975), hogy egyszer sem hallottam a katedráról Eötvös Károly nevét. Máshol is alig. A nagy pert2 még ritkábban. A hosszú, kényszeres hallgatás pedig nemzeti traumákról beszél.


    Régi kor árnya felé…3


    Eötvös Károly sokféle. Egyebek mellett, szerintem, jelentős, sajnos el nem ismert, magyar író.


    A Szépirodalmi Könyvkiadó 1968-as kiadása a Magyar Elbeszélők sorozatban, ennélfogva műfaji besorolását tekintve szépprózaként tette közzé A nagy pert. Szerintem helyesen. A nazarénusok című művet ugyancsak irodalmi szociográfiai remeklésként olvastam (Eötvös életében sem hallotta a szociográfia szót!).4


    Eötvös Károly a 19. század végén és a 20. század elején ünnepelt, hatalmas példányszámokat elérő írónak számított. Összetett személyiség, bonyolult lélek. Sokszor szólalt elfogult hazafiúi rajongással: „Kegyeletet érezni a multak iránt, tisztelni az ősöket, dicsőíteni a hőst […]; s mint egyetlen szent örökségünket: híven ápolni és őrizni ősapáink nyelvét, szokását és igaz magyar fenséges erkölcseit.”5


    A Budapest–Nagyvárad–Nyugat irodalmi forradalmának ez idegen lett. Elvitatták Eötvös Károly irodalmi rangját, nemhogy múzeumi tárggyá tették, íróságát a mai napig tartó hatállyal fel is számolták. Karinthy még mondatfűzését is kicsúfolva, ahogyan másokról, gyilkos paródiát rittyentett róla Az első magyar fénymázkészítő6 címen.


    A mai magyar irodalomelmélet egyik, szerintem legkiválóbb képviselőjének említettem ezt az akkor még készülődő konferenciát, kérdezve, hogy Eötvös szépirodalmi fontosságáról szerinte érdemes-e szólni. „Ne viccelj!” – válaszolta. Azaz, a javaslatom szerinte képtelenség.


    Csakhogy, ha Eötvös Károly, aki történeteket legfeljebb kiszínezett, de soha nem talált ki, kívül van a kánonon, ha nem író, akkor adódik a kérdés, miszerint az emlékirat-irodalom magyar nagyjai azok-e? Avagy irodalomként olvassuk-e Mikes Kelement, akihez Eötvöst nem alap nélkül hasonlították. Ki tagadná, hogy Vas István önéletrajzi kötetei, Füst Milán vagy Heltai naplói, az emlékiratok írói vagy például a Puszták népe, a maiak közül Vida Gábor, Zoltán Gábor tényregényei részei a magyar irodalomnak? Szerintem Eötvös egyiküknél sem rosszabb stiliszta vagy kevésbé érdekes, izgalmas tényleíró. És ha az Eötvös által feltárt 19. század végi zsidó társadalmat, a magyar nazarénus világot, a paraszti, birtokosi, politikusi sorsokat, a Balaton-felvidéket, a Bakony szépségeit középpontba állító írások nem irodalmiak, akkor Tolsztoj Háború és békéjének hosszadalmas hadászati fejtegetései vagy az orosz jobbágyfalvak életének mélyen elfogult és mélyen realista (az egyik nem zárja ki a másikat) szociografikus leírásai miért, mitől azok? Csak ki kell nyitni Eötvös könyveit, olvasni szövegeit (amelyek, elismerem, olykor egyenetlen minőségűek) ahhoz, hogy lássuk, gyakran szinte fénylenek a papír felett. Mondatai rövidek. Ütnek és simogatnak, és azonnal szívünkbe, elménkbe férkőznek. Tényleg szinte csak találomra három rövid mondatot mutatok A nagy perből: „A máramarosi kálvinista nem megy tutajozni. Vagy dolgozik egész istenadta erejével, vagy henyél tökéletesen, mint az útszéli kő. Azután valami gyönge keresetért nem is engedi meg, hogy neki parancsolgassanak.” Kiemelem még egyszer: „henyél tökéletesen, mint az útszéli kő”. És ezrével jön ki ilyen fordulat (egytől egyig tömör kény) a tolla alól. Lehet ezt jobban, érvényesebben, literátusabban mondani? Ahogy itt például a kálvinista jobbágy ivadékot úgy idézi meg elfogult szeretettel, hogy rögtön oda is szúr neki egyet. Mikor olvashatok irodalomelméleti tanulmányt – írhatná akár a posztmodern, akár a tényirodalom híve – az Eötvös Károly mondatról?


    Eötvös Károly bonyolult lélek. Ezt az anekdotát több változatban ismerem: A nagy per után évekkel valamelyik öreg pápai zsidót, mert ilyesmi bizony megesett, elkeserítette Eötvös valamely antiszemita kiszólása. Móricznál a zsidó kérdésével folytatódik az eset, amelyet Eötvöshöz intézett: „»Nagyságos uram, ha már maga is szid bennünket, ki szeret akkor?« … Körülnéz Eötvös Károly az irodában, ahol ki volt akasztva egy nagy kép, amin rajta voltak a tiszaeszlári védők. Rámutat nagy pózzal, s megmutatja a pipacsutorával középen a saját arcképét, s azt mondja: »Nekem szabad«.”7


    Fakó minden teória, csak az élet aranyló ága…8


    Ha Eötvös Károly valóságos portréját keressük, azt hiszem, Mikszáth szövege a leghitelesebb. Az ő 1883. július 26-i nyíregyházi naplóbejegyzéséhez9 fordulok, amelyet sajtótudósítóként, a tiszaeszlári nagy per idején, közel annak csúcspontjához, vetett papírra.10 A naplóbejegyzés alapján szinte látjuk, mert festményszerű, amint a szellemi rangjukat tekintve két nagy magyar alak (testi valóságukban inkább két, a hölgyek szívét nem megdobogtató köpcös férfi)11 valahol Nyíregyházán, egy kaszát tán sohasem látott, miazmás, süppedő talajú, kisebb facsoportok által tagolt ligetes tájban12 meghitt kettesben ballagnak és beszélgetnek. Mikszáth lutheránus, ősei lelkészek, kocsmárosok, mészárosok, Eötvös kálvinista birtokos nemes, mindketten otthonról és kiváló iskoláik jóvoltából is sokat tudnak a hon- és a felebaráti szeretetről. Továbbá könyvekből és személyes élettapasztalásból úgyszólván mindent a magyar világról. Műveltek, de műveltségük nem éppen társadalomtudományi. Eötvös Károly – miközben ifjúként a pápai kollégiumban még Kantról és Hegelről adott elő, s lekicsinylő hangon szól az „elméletekről”: „El nem merülni az elméletekben, külső célokért fel nem áldozni az élet örömeit, önmagáért becsülni az életet, szeretni az embereket, búsulni a múltak szenvedésein, kinevetni a kétségbeesőket…”13 – most éppen nem kedélyes. Hiába próbálta korábban Mikszáth maga is lebeszélni a zsidók védelméről, miután Eötvös ezt mégis elvállalta, ezzel veszedelmes személyes kockázatot vállalt; ekkor még a per kimenete távolról sem volt biztos, őt magát országszerte sakterozták, gyalázták. Aztán Eötvös Károly így szólt: „Szabad-e nekünk igazságtalanoknak lenni, akiket csak az igazság tarthat fenn a fészkelődő népek soraiban?”14 Így kapcsolódik Eötvösnél szerintem a mindent felülmúló hon-, honfiszeretet a radikál liberalizmussal. Ha a világon nincs semmi állapot annál nagyszerűbb, mint magyarnak lenni, akkor a magyarnak erényből és emberségből is példát kell mutatnia a világnak. Nem mellesleg lelke mélyén már azt is sejti, hogy a nemzeti önzés csak bajt hozhat a fejünkre.15


    Mindehhez hozzáteszem, hogy az elméleteket elutasító eötvösi életműnek komoly elméleti tanulságai vannak. A továbbiakban ezt is szeretném megmutatni.


    A modern Eötvös és a társadalmi nyilvánosság terei


    A véleményszabadságot a történelemben mindenekelőtt és jó okkal az igazság keresésében játszott rendkívüli szerepére hivatkozva magasztalták. A felvilágosodás nagyjai a nyilvánosság kora előtt azt gondolták, lehetetlen, hogy az igazság szabad és nyílt küzdelemben elbukjon a hazugsággal szemben, hiszen „az Igazság ereje szinte a Mindenhatóéval ér föl”, fortélyokhoz, cenzúrához, ravaszkodáshoz a hamisság folyamodik, nem az igazság, vélte 1644-ben ennek egyik első megfogalmazójaként John Milton.16


    John Stuart Mill szerint figyelni és ellenőrizni kell a kormányt, átláthatóvá kell tenni a kormányzat tevékenységét.17


    A titkosság védelmezte, de egyúttal bomlasztotta is az önkényuralmi rendszereket, aláásta legitimációjukat, amint erről Mill ugyancsak ír: „[A] democratiának, mint minden más kormányformának, egyik legfőbb veszedelme a hatalmon lévők gonosz érdeke […].”18 A felvilágosult abszolutizmus minden formája tett ezért elvetélt kísérleteket a nyíltság megteremtésére. Jellemezte ez I. Sándor orosz cár felvilágosult bürokratáit éppúgy, mint a Meidzsi-restauráció elején a japán császárt, aki 1868-as birodalmi esküjében szent ígéretet tett arra, hogy az államügyeket nyilvánosan fogja intézni.19


    Érdekes, de ha körülnézünk az eszmetörténetben, úgy tűnik, mintha a felvilágosodás fősodra szerint a harmónia, az örök béke útjában mindenekelőtt a szuverének titkai állnának. Azaz, ha megszűnnének a titkok,20 ha minden nyilvános lenne, menten beköszöntene az aranykor. Ez a gondolat, mai ésszel, mai tudással, amennyire rokonszenves, annyira furcsa is, mert egy olyan emberképhez kötődik, amelyre a történelem rácáfolt. A személyes és csoportdöntések nem kizárólag racionális megfontolásokon nyugszanak. Azzal mélyen egyetérthetünk ma is, hogy közügyekben a titkosság illetlenség (Jeremy Bentham), ám hogy a nyilvánosság megakadályozná a háborúkat,21 és az örök béke záloga22 vagy akár csak az igazságos bírói ítélet biztosítéka lenne,23 ma, amikor a nyilvánosságban az igazság hangja sokszor halk és erőtlen, a hamisságé viszont nemcsak harsány, de erős is, már inkább illúziónak tűnik.


    A piactér a népgyűlések helye volt a görögöknél. Mill szerint az eszméknek, a véleményeknek is azok piacán kell megmérettetniük. A véleményeket egymáshoz kell mérnünk ahhoz, hogy választani tudjunk. Ha nincs szabad választás, nincsen szabadság sem.


    1848-ban a magyar polgári forradalom első követelése a sajtószabadság volt.24 A sajtószabadság kényes portéka. Nem árt újból és újból hangsúlyozni: ahol megtörik a sajtószabadságot, ott a politikai szabadságjogok sem érvényesülnek többé, például nem lehetséges szabad választás sem.


    Az igazságszolgáltatás sajtónyilvánosságáról mondta Kossuth Lajos: „»Adjatok nekem bírákat, a’ minőket akartok« szólt egykor M. a’ marseilliek nevében – legyenek hanyagok, legyenek részrehajlók, legyenek megvesztegetve, legyenek ellenségeim nem bánom, csak azt engedjétek, hogy semmit se tehessenek máskint, mint a’ közönség szeme előtt.”25 Ez a 18. század végétől elterjedt vélemény szép, de mára némileg megkopott illúzió, hogy tudniillik a társadalom minden betegségét meggyógyítja a nyilvánosság. Annyi szomorú tapasztalatot összegyűjtöttek már az elmúlt századok és nemzedékek, hogy tudjuk, a társadalmi bajokra nem jelent általános megoldást a nyilvánosság, de azt is tudjuk, ahol a kommunikációs jogokat komolyan és rendszeresen megsértik, ott minden egyéb szabadság esetleges. Kant Az örök béke című röpirata szerint a sajtószabadság kivívása elvezethet az örök békéhez. „Hogy királyok filozófáljanak, vagy pedig filozófusok királyok legyenek, azt nem várhatjuk, de nem is kívánhatjuk: mert a hatalom birtoka az ész szabad ítéletét kikerülhetetlenül megrontja. Hogy azonban királyok vagy királyi – az egyenlőség törvényei alapján önmaguk fölött uralkodó – népek a filozófusok osztályát ne engedjék eltűnni vagy elnémulni, hanem engedjék nyilvánosan beszélni: mindkettőjük számára, saját ügyeik megvilágosítására nélkülözhetetlen.”26 Babits bevezetője szerint „Kant fogalmazásában a sajtószabadság kötelező volta az örök béke titkos cikke”.27


    Deák Ferenc feltételezett formulája szerint, amit Deák nagy valószínűség soha nem mondott, hanem Mikszáth (a Gavallérok című művében) adta Deák-idézetként egy lókötő hőse szájába: „Ha tőlem függene, a sajtótörvénynek csak egy paragrafusa volna: hazudni nem szabad.”28


    De hogyan beszél erről a modernitás képviseletében Eötvös? „A tömeg lelkét közérzésnek, közvéleménynek nevezi a mindennapi élet. De mi hát voltaképpen a közvélemény? Miként támad a közvélemény?


    Nagy kérdés ez éppen a vérvád esetében.


    Nyugodt időben minden embert meg lehet kérdezni a vérvád iránt. Minden ember elutasítja magától ennek hitét vagy képzeletét. S ha akad, a ki el nem utasítja: annak rendszerint egyéb véleményére se adnak semmit az emberek.


    De izgalmas időben másként működik az agy. Tízezer ember verődik össze. Mind a tízezer nyugodt gondolkozású, megfontoló természetű s a valóságos okok szerint elmélkedő. De a mint együtt van: úrrá lesz elméje fölött valami gondolat, a mely sohase volt az övé, de a mely ránehezedik társainak agyára is, míg végre az egész tömeg egyet gondol, egy jelszóra esküszik, egy indulatnak engedi át lelkét.


    Néha lassanként, de néha rohamosan történik ez.


    A gondolatok, érzések, indulatok lassú átköltözése vagy gyors átröppenése szinte szemünk láttára történik. S a tömegek így készülő gondolkozását vagy szenvedélyét nevezik közvéleménynek.


    De hát miként hárul át rohamosan a gondolat egyik agyról a másikra? Mi ennek a természeti törvénye?


    Egészségnek vagy betegségnek tünete ez? Néha igazságra tör a közvélemény s a tömeg szenvedélye, néha nem. De ha igazságra tör, akkor se erősebb, mint ha nincs igazsága. Sőt talán követelőbb, ha nincs igazsága. Mert akkor benne a többség tudatának nyers erőszaka is érvényesülni akar. A többség zsarnoksága engesztelhetetlenebb, mint a kisebbségé vagy az egyes emberé.


    A közvélemény és az általános szenvedély ellen a bírák lelke se eléggé vértezett. Magyarországnak jeles bírái vannak, de a közvélemény hullámai, a mikor magasra csapkodnak, őket is meglóbálják. Kísértse meg valaki nyugodt időben terjeszteni vérvádat a bíróságok elé. Nem talál bírót s közsajnálkozás vagy közmegvetés a sorsa a vádlónak.”29


    Jól illik ide a nagy per idejéből a sajtótudósító Mikszáth passzusa is: „A keresztény körök el vannak keseredve a sajtó ellen. Több oldalról hallottam ma, természetesen mis-más formában, de mindig egyet fájlalva: »No, ’szen volt mért felszabaditanunk a magyar sajtót a cenzura járma alól, hogy most meg már, mikor szabad lett, zsidó járom alá kerüljön?«. És az a csodálatos, hogy a zsidó körök is a sajtót szidják, hogy az fujta fel az egész ügyet előfizetési célok végett. Egyszóval nem vagyunk grata perszonák.”30


    Eötvös inkább hasznosnak tartja a világsajtó izgatottságát: „Fölkeltette az ügy az egész művelt világ figyelmét. Minden világrész minden mívelt elméje naponként nagy érdeklődéssel nézte az ügy fejlődését s gondolkodott a kibonyolódás esetlegei fölött. Bírósági ügyet se azelőtt, se azóta akkora figyelemmel nem kísért a világ. Csak Francziaországnak volt azóta egy bírósági ügye, mely a közérdeklődés felköltésében némileg megközelítette a szegény leányka eltűnésének nagy kérdését.”31


    A nyilvánosság nem garancia a szabadságra, de szabad sajtó nélkül nincs szabadság.


    A modern Eötvös, az ombudsmanelőd


    Még a rendszerváltás idején írtam egy ombudsmankönyvet,32 amelyben arról beszéltem, hogy a szakirodalom minden nemzet történetében kimutatja a nemzeti ősombudsmanokat. Én Tárkány-Szűcs Jenő nagy ívű magyar jogi néprajzára33 is hivatkoztam, melynek VI. fejezetében (Ellenőrzés, konfliktus, kényszer) ő több olyan archaikus népi jogintézményt tárgyal, melyek rokoníthatók valamiféle helyi mediátorral, békéltető ombudsmannal. Ilyen az erdélyi falu széke, a moldvai csángóknál az öregek tanácsa, a fogott bíró vagy akár a falusi bíró, amint a köztudottan akár a rabbik, de a református egyház presbitériumai is elláttak világi jogvitákban is ilyesfajta igazságosztó, békéltető funkciót. Az erdélyi és a magyarországi szászok és a cigányok között a hasonló intézmények ugyancsak megtalálhatók.


    „Ha a magyar nemzeti sajátosságok, lelki alkat eszme körének racionális elemeit nézzük, megállapíthatjuk, hogy a keletiesebb, kevésbé formalizált, inkább az »igazságosságra« mint a pozitív szabályokra építő jog-tudatnak – hadd utaljak itt a számomra nem csupán a kulturális tradícióként, de szépirodalmi szempontból is kedves Eötvös Károly-i hagyományra – kifejezetten megfelelnek az ombudsman-szerű intézmények.”34


    Tehát Eötvös Károlyt kellene tisztelnünk az első, a modern az intézményt alapozó ombudsmanunkként.


    Mire alapozom ezt az állításomat?


    Az ombudsman intézményének lényege a morális jogok felmutatása leginkább a hatáskör nélküli korlátlan beszédjog segítségével. A jog állami kényszer nélküli kikényszerítése. Az erőszaktevő állam folyamatos morális kontrollja. Az ombudsman a társadalmi nyilvánosság intézménye egy olyan világban, amelyben a nyilvánosságot gyakorta jó eséllyel éppen a zsarnokság tartja hatalmában, vagy, ha éppen nem, akkor ez fenyeget. Miközben a szabadság hívei, mivel egyéb eszközeik alig vannak, ugyancsak minden bizodalmukat a nyilvánosságba helyezik. Eötvös Károly ügyvédként a nyilvánosság terein ombudsmani szerepben küzdött meg a vérvád zsarnoki természetű, ugyancsak a nyilvánosság feletti uralomra törő hatalmas erőivel. Bátor fellépése nyomán hatalmas erők mozdultak meg az ő oldalán is. E küzdelem természetét és tétjét senki nem érzékelte nála pontosabban. A nagy per semmi másról, erről szólt, folyamatos, hónapokon át tartó beszéd volt az igazságról. Gondoljunk csak a pert lezáró, összesen hét órán át reggeltől délután négyig elmondott monumentális védőbeszédére!35


    Amikor a rendszerváltás eufóriájában az ombudsmankönyvemet írtam, a kézirat elejére, Eötvös Károlyra is gondolva, ezt a háromszavas mondatot írtam fel: Az igazság terjeszthető!


    Eötvös, noha Svédországban már létezett, biztosan nem tudhatott az ombudsman intézményéről, de a nagy per vitelének egész stratégiája a tartalmi ombudsmankodás gyönyörű példája, mégpedig egészen kitüntetetten a nyilvánosság kezelésében alkotott egészen kivételeset. A nagy per egyike az európai jogtörténet nagy történéseinek, amelyben összeomlott és változó tartalommal igazolódott is a felvilágosodás egyik legnagyobb illúziója, a nyilvánosság világjobbító szerepébe vetett hit. Eötvös egészen világosan látta azt, ami mai világnézetünknek is talpköve, hogy miközben a nyilvánosság tereit zsarnokok és zsarnoki eszmék bármikor elfoglalhatják, a nyilvánosság nélkül még sincs szabadság.


    Az ombudsmani szerep további fontos eleme, hogy az előítéletes gondolkodásra hajló, de az ellenérvekre is nyitott közönséghez hangosan és érthetően, meggyőző erővel kell beszélni – a 20. században hasonlóképp magányosan ugyanezt képviselte az ugyancsak kálvinista Bibó is. És bizony nem mindegy, ki beszél. Jól tudta ezt Eötvös a régi birtokos nemesi család sarja, hogy a kiváló zsidó ügyvédek mellett, vállalva a sakterozást is, éppen neki kell, ha eloszlatni nem is tudja, legalább gyengíteni a vérvád babonáját. „Hogy ez igazságtalanság vagy nem, érdektelen, de társadalomlélektani tény, hogy némely helyzetben eredményesebben léphet fel az előítéletek ellen az, akit az előítélet személy szerint nem sújt. Talán nem véletlen, hogy éppen Zola vádirata gondolkodtatta el nagyon a franciákat. Az sem, hogy Eötvös Károly volt oly sikeres védője a tiszaeszlári zsidóknak.”36


    Ha a nemzetközi irodalom ombudsmankarakterológiáját áttekintjük, ilyen követelményeket találunk az ombudsman működésére: hozzájárul az állam humanizálásához; mérsékli a társadalom elidegenedettségét a közhatalomtól; rajta tartja a szemét a bürokrácián, amivel megelőzi a visszaéléseket; védelmet nyújt a köz szolgáinak az alaptalan vádaskodásokkal szemben; elősegíti a közigazgatás reformjait. Fenntartja a bürokrácia felelősségét, elszámoltathatóságát a társadalommal szemben; kivizsgálja a bürokrácia nem humánus viselkedését (ilyen a jogellenesség, a méltányosság megsértése, a hatáskör túllépése); ellenőrzés alatt tartja a bürokráciát, vizsgálatai módszereit tekintve aktivista magatartást tanúsít; megszerzi az eljárásához szükséges információkat; tekintélyes személy, de jogvitákat nem dönt el; az államhatalom minden elemétől függetlenül működik, és kihasználja a publicitás, a sajtónyilvánosság minden lehetséges formáját.37 Az ombudsman mindig a jó közigazgatás követelményét szem előtt tartva lép fel az állami bürokrácia ellen a jog megsértése esetén (maladministration), valamint bírálja – akár célszerűségi vagy emberiességi alapon is – a társadalmi funkcióját szervezetszociológiai okok miatt törvényszerűen el-eltévesztő közigazgatást.38


    Ezek a meghatározások Eötvös Károly jogvédő működését is jellemzik.


    Amikor 1995-ben megalakult az ombudsmani hivatal, és első útjaink külföldi kollégákhoz vezettek, azt tapasztaltuk, szinte mindenütt szépen munkált ezüstözött vagy bronzérmeket kapunk ajándékba. Mi is csináltattunk ilyet, melyet javaslatomra, máig büszke vagyok erre, a Vajda képe díszít. Leírtam sokszor, talán most sem utoljára, hogy Eötvös Károly műve az ombudsmankodás magyar előképe.

    Bibó István


    A független személy


    Ifj. Bibó Istvánnak


    Bibó István szellemi arcképének a kordivatok szempontjából legalábbis meglepő, több tekintetben zavarba ejtőnek is nevezhető vonásai vannak.


    A szocialista keresztény forradalmár hazafi


    Az első karakteres vonás, hogy Bibó az államszocializmus megvetője, a politikai szabadságjogok legszenvedélyesebb híve, meggyőződéses, radikális szocialista volt. Azaz az európai politikai szocialistákkal ellentétben nem a kapitalizmus korlátozásának, szelídítésének szükségességéről beszélt, hanem lehetségesnek és kívánatosnak is tartotta az olyan (piac)gazdaságot, ahol nincs (vagy szinte nincs) tőketulajdonos.


    A második, hogy Bibó a társadalmi forradalmakat elvben és persze a körülmények függvényében a gyakorlatban is szükséges jónak tartotta. Az erőszakmentességet hirdető, az erőszaktól nemcsak világnézetileg, de alkatilag is mélységesen irtózó Bibó a forradalmakat diszkreditáló 20. század közepén forradalmár volt, azaz a forradalmak igazolhatóságát, helyeselhetőségét vallotta. Mert ami elkorhadt, az lehetőleg gyorsan eltakarítandó.


    A portré harmadik vonása, hogy Bibó egyetemes problémák kifejtőjeként is kifejezetten magyar gondolkodó volt abban a legszigorúbb értelemben is, hogy a világ bármely társadalmi vagy nemzetközi politikai problémáját minden esetben valamely egzisztenciális magyar probléma szemszögéből vizsgálta meg. Ez a vonás – a nemzeti, a regionális és az egyetemes szempont kapcsoltsága – egyébként a politikai filozófia sok más nagy alakját jellemezte. De itt ennél egyedibb jelenségről beszélek. Bibó hazáját forrón szerető emberként határozta meg magát, ám soha nem mentegetett egyetlen bűnt sem, amelyet a magyar nemzet nevében valaha bárkikkel szemben elkövettek, és egyetlen magyar torzulást, hisztériát, gőgöt, hamis önsajnálatot soha nem leplezett vagy igazolt, hanem a következményekre tekintet nélkül élesen bírált. E különös magatartás gyökere számunkra a 19. századból lehet ismert. A magyar eszmetörténetben a leghangsúlyosabban forrnak össze olyan elemek, amelyeknek a ráció szempontjából legalább részben szétválóknak kellene lenniük, mint amilyen a nemzeti érdek, a kollektív szabadság és függetlenség, a közösség köldökzsinórjáról leszakadt egyén szabadsága, egyenlősége és függetlensége. Eme érzület ékes megnyilvánulása, hogy a 19. században magyarországi és erdélyi németek, zsidók, szlovákok, horvátok, örmények, rácok közül sokak kebelét dagasztotta az érzés, hogy nincs is annál nagyszerűbb dolog, mint magyarnak lenni. Nem tartott nagyon sokáig, ez a kiegyezést követően gyorsan kihunyt.


    A negyedik karakterjegy Bibó holtig megélt keresztény hite, valamint a tételes vallásokhoz fűződő ambivalens viszonya, ami ráadásul ugyancsak nem független a lángoló hazaszeretetétől.


    Magyar kálvinizmus


    Ennek ábrázolására indokolt egy rövid kitérő. A református egyház a felekezetek közül Magyarországon a nemzet függetlenségének, szabadságának hagyományosan leghangosabb hirdetője (a katolikus egyház az uralkodó támasza, az evangélikus pedig több okból a nemzeti szerepre kevésbé predesztinált és kicsiny).


    Az ügyvédkedés mellett Mezőszentgyörgyön gazdálkodó Eötvös Károly szellemi karaktere – a nyilvánvaló különbségek mellett (például Eötvös nagyrészt a nemzeti múltat, míg Bibó a jövőt fürkészte) – szerintem fontos alapvonásában hasonlított Bibóéra.


    Bibó is hitvalló kálvinista volt, amivel soha nem tüntetett. Sőt a felekezeti dogmáktól magát nyilván tudatosan olyannyira eloldozta, hogy korai szövegeit leszámítva már inkább kerülte a felekezeti hovatartozás nyelvi jeleit is: természetes gesztusként írt keresztényt a református írástudók körében általában kötelező keresztyén helyett, és történetfilozófiai kiindulópontjának nagy alakját simán Szent Ágostonnak nevezte a protestáns Augustinus vagy az Ágoston alak helyett. Ezek finom gesztusok, amelyeknek meggyőződésem szerint éppen nem – de biztosan nem elsősorban – a katolikus egyház volt a címzettje (hiszen reformátusként a katolikust biztos nem tartotta egyetemesnek), hanem a legtágabban értelmezett ökumené. Mindezeken túl, szerintem legalábbis, nem is pusztán a keresztény felekezetek közösségébe, hanem a moralitásba ágyazta keresztény hitét. Ennek rendelte volna alá a politikát is.


    Az evangéliumi textusokban alapvetően példázatokban és metaforákban ábrázolt keresztény erkölcsi tanítást – a dogmatikus keretektől eloldva és átfogalmazva – igazolható racionális-morális kiindulópontként értelmezte, szekularizálta és társadalomtudományivá tette. Ezen átalakulást követően a dogmáknak és csodáknak, hacsak nem esztétikai inspirációként, Bibó rendszerében nem marad tér.


    Történelmi uchrónia, Bibó humora


    Mindezeket jól mutatja be az 1968-ban írt Ha a zsinati mozgalom a 15. században győzött volna… Bibó István címzetes kanonok beszélgetése apósával, Ravasz László bíboros érsekkel a római katolikus egyház újkori történetéről, különös tekintettel a lutheránus és kálvinista kongregációkra. Egyház-, kultúr- és politikatörténeti uchrónia kissé hosszú című munkája.1


    Ez az életműből több tekintetben kilógó, üde, parabolisztikus szöveg módszertanilag is egyedi. Szerzője nem bizonyít, mert nincs mit, nem igazol, hisz nincs ezt szükségessé tevő állítás, hanem ehelyett abszurd játékossággal, többségében valós történelmi személyekkel illusztrálja gondolatkísérletét, az európai történelem szerencsésebb változatát. Itt erős történelmi szarkazmussal, szerintem saját rendíthetetlenül optimista történelemfilozófiáját is célba véve, öniróniával szólal meg. (Ugyanakkor a szöveg dramaturgiailag talán nem teljesen megoldott, Bibó és Ravasz László párbeszéde érdekes feszültséget teremthetett volna.)


    Bibó Toynbee azon megjegyzésének történelmi rekonstrukciójára tesz ironikus kísérletet, mely szerint, ha a 15. században a zsinati mozgalom győz, akkor az egyházszakadás elmaradt volna, és Európa történelme másképp alakul. Alaposan leegyszerűsítve mondhatom, azt a tételt mutatja be, hogy az egyházszakadás nélkül, a lutheri, kálvini eszmék integrációjával gyorsabb ütemben zajlott volna a hatalom moralizálása, erkölcsi alapjainak megerősödése, az emancipáció, mint a protestantizmus kiválásával. Nyilván feltehető az is, hogy az egyházszakadás elmaradása, miután felszámolta a lázadásokat, sekélyes és a történelemtől jobban elmaradó bigottságba süllyesztette volna a katolikus egyházat, de Bibó konstrukcióját – a szándékos és szellemes elrajzoltságon túl – nem érezzük alaptalannak. A feltételezés – amellett, hogy Bibó előadásában kifejezetten játékos és szórakoztató – azért is izgalmas, mert a szerző felfogásában a történelemnek, tudjuk, van értelme, célja. A műfaj: uchrónia, amely a valós és bekövetkezett történelem áthelyezése egy másik, párhuzamos idősíkba, ahol a megvalósultnál szerencsésebb, optimistább változat kapott esélyt.


    A párbeszéd 1963-ban indul, szereplői Ravasz László pesti bíboros érsek és Bibó István címzetes váci kanonok. Ravasz éppen megérkezik a pápaválasztásról Rómából, ahol a kálvinista kongregáció generálisával szemben egy bizonyos Montini bíborost választottak meg. Az egyházi küzdelmek két alapvető ellentét körül zajlottak: a szocializmus és a szabadgondolkodás körül. Míg a reformerek mindkettőt a keresztény gondolkodás szerves részének tekintették, a konzervatívok mindkettőt kitessékelték volna a világegyházból. A helyzet ahhoz hasonlít, amikor az egyház annak idején kebelébe fogadta az előbb Luther Szent Márton, majd Kálvin Szent János által alapított kongregációkat.


    Locke bíboros, Montesquieu bíboros és Rousseau apát már korábban elérték, hogy az egyházi alkotmányosságot a világi hatalomra is alkalmazni kell. Ehhez tudni kell, hogy e történet szerint az egyházi alkotmány már a 16. században szembefordul az állami, uralkodói mindenhatóság téveszméjével.


    Az egyház 1848 előtt titokban, utána már nyíltan a köztársasági államformát támogatta. Pártolta a szocialista eszméket is, így az Európa összes monarchiájából kitiltott Marx páter a vatikáni múzeum könyvtárában lelt menedékre. Az ő szerzőségét gyanítják például az igazságos és modern társadalmi rend keresztényeiről szóló Spectrum pervadit Europam2 enciklikának már kiáltványszerű hangütésében is.


    Elképesztően izgalmas, keserűen szellemes és szórakoztató ez a szöveg, ez a világtörténeti uchrónia. Helyenként paródia is feminista apácarendekkel, olyan befolyásos hívő keresztényekkel, akik mindennemű teológiai dogmahit nélkül hisznek, valamint a tőlük természetesen megkülönböztetendő, egyáltalán nem hívő keresztény szabadgondolkodókkal.


    Aztán Bibó leírja, hogy ebben a másik történelemben a 20. század második negyedében Németországban tragikus pogromok történnek, amelyeknek öt vagy hat zsidó áldozatuk is volt, és az azokat kísérő általános erkölcsi felháborodás szószólói arra hívják fel a figyelmet, hogy annak még szerencsétlenebb kimenete esetén akár öt- vagy hatmillió áldozat is lehetett volna.


    Szó esik a kissé részeges, kelet-közép-európai birodalom élén álló magyar Dobzse VII. Istvánról, Zola püspökről, Freud apátról…


    Úgy kacaghatsz, hogy közben sírhatnékod támad.


    A fogoly


    Elég sok évvel ezelőtt olvastam el Bibó István 1957–58-as kihallgatásának nyomozati jegyzőkönyveit. Máig eleven bennem az élmény.


    Nem szabad azokat sem elítélni, akik, leszámítva az emberárulást, mindent megtesznek, hogy a vesztőhelyet vagy a holtig tartó fogságot elkerüljék.


    De akadnak, akik a bátrak útjára lépnek.


    A fogoly Bibó István egyedi személyes bátorságról tett tanúságot. A hős cselekedeteinek mozgatója gyakorta a félelem. Ez lehet nemcsak a haláltól, hanem önmagunktól, önnön esendőségünktől támadt félsz. Talán emiatt is, a konstruált per hőse gyakran megszakítja a kommunikációt, felmond a világnak.


    Akadtak ilyen hősei is a megtorlásnak, nevüket nagy tisztelettel kell említeni.


    Bibó viszont itt, a fenyegető halálbüntetéssel is farkasszemet nézve – intellektuális és morális tekintetben is – egy másik, ugyancsak rögös utat választott. Nem nevezte pribéknek, gyilkosnak, fasisztának vallatóit. Mérlegre téve minden szavát, de szóba állt vizsgálóival, sőt, úgy tűnik, készséggel állt szóba velük.


    Kihallgatói a magától értetődő párbeszédkészségből először Bibó megtörhetőségére következtethettek, azt hihették, alkut köthetnek, kicsikarhatják Bibó együttműködését, be is csaphatják talán. Rendkívüli a végeredmény. Bibó csak szavakkal harcolt olyan ellenfelekkel, akiknek kényére-kedvére volt kiszolgáltatva, s akik eleinte alig értettek valamit szavaiból. A jegyzőkönyvek szövegét olvasva mindinkább éreztem, hogy a vizsgáló egyre kevésbé akarja Bibó vesztét. A szónak, a kiszolgáltatott ember szavának is, hatalma van.


    A polgári erény lehetséges.


    A mű és a személy


    Gyakran a személyes élet és a mű alig-alig reflektálnak egymásra. Bibó István talán már az életmű fontos elemeinek megírása előtt, nagyobb részben pedig azzal párhuzamosan, önmagát is megalkotta. Az alkotó maga és az olvasó számára megértendő lecke együtt alakult, készült. E kettős nevelési regény alanyai: a személy és a nemzet. A harmadik az egyetemes emberi történet értelme.


    Az a mindenkori jelen sajátja, hogy az életmű és a személyes példa – különösen diktatúrák idején – alkalmas arra, hogy újból és újból maga köré gyűjtse a változtatni akaró, jóakaratú, szabad embereket.


    (2021)

  


  
    


    1 Bibó István (1990): Ha a zsinati mozgalom a 15. században győzött volna… In: Vida István – Nagy Endre – Ifj. Bibó István (szerk.): Bibó István. Válogatott tanulmányok IV. kötet (1935–1979). Budapest, Magvető. 265–283.


    2 A fiktív enciklika címe (Spectrum pervadit Europam – Kísértet járja be Európát) a Kommunista Kiáltvány híres felütésének pápai körlevéllé formált változata.

  


  
    Bibó István


    Az emberiség képviselője1


    A mai megemlékezés ötletét Ifj. Bibó Istvánnak éppen csak két napja Az aktuális Bibó István szabadegyetemi kurzuson tartott előadása adja. Ő hívta fel, szerintem jó okkal, a közügyekben tájékozódni szerető hazai közönség figyelmét édesapja könyvméretű A nemzetközi államközösség bénultsága és annak orvosságai című, a felejtés ködébe burkolt, ritkán idézett munkájára, aktualitására.


    A tanulmány2 (infarktussal súlyosbított, nehéz életrajzi körülmények között) 1965–1974 között íródott, és – amint erre Ifj. Bibó ugyancsak utalt – különös aktualitást kölcsönöz neki az Ukrajna elleni orosz agresszió. De nem csak az. A Bibó által elemzett nemzetközi esettanulmányok helyszínein (a Közel-Keleten, Cipruson) máig nem sikerült a feleknek, illetve a nemzetközi államközösségnek végleges, a konfliktusokat megszüntető, megnyugtató békeművet alkotni.


    Természetesen nem a nagy formátumú mű egészéről szeretnék beszélni – amely fejlődéstörténetét tekintve egy Ciprusról szóló rövid cikkből nőtt ki –, hisz ez lehetetlen vállalkozás lenne jelen keretek között, hanem csupán pár fontos motívumáról.


    Bibó egész életében ragaszkodott ahhoz, hogy a történelemnek van iránya, értelme. A történelem folyamatát a kora középkortól a társadalomszervezési elvek és a valóság egymásra hatásaként foglalja össze a „hatalom moralizálódásán” mint programon és az állam és a társadalom viszonyait leíró jelenségen keresztül. Ez a folyamat az arisztotelészi tipizálástól a „politikai-etikai, normatív követelmények” megfogalmazásáig húzódó, Szent Ágoston–Aquinói Szent Tamás–Montesquieu fejlődési íven ábrázolandó, amelyben kitüntetett szerep jut a kereszténységnek. A nemzetközi államközösség bénultsága… alapvetően ennek az eszmének az alkalmazása a nemzetközi kapcsolatokra, jelesül a területi vitákra.


    Bibó szerint az alkotmányos tanok fejlődésével ellentétben kevés nyomát találni a morális igazolásnak a területi viták rendezésében (a deklarációkon túl). A nemzetközi jog alkotmányának alapját a nemzetközi szerződések kötelező jellege, a pacta sunt servanda elve adja, de ha ezt „– Hans Kelsen nyomán – lényegében formális szabályként fogjuk fel, akkor alig tartalmaz mást, mint azt az – egyébként helytálló és fontos – megállapítást, hogy a nemzetközi jog jellegzetes jogszabályformája a nemzetközi szerződés; ha viszont – Verdross-szal egyetértve – a nemzetközi jog végső alapjait valamiféle erkölcsi közmeggyőződésben látjuk, akkor észre kell vennünk, hogy a nemzetközi államközösség számára alkotmányul egy ilyen formális szabály kevés”.3


    A monarchikus-feudális világban a hatalommal való visszaélés jelenségeit kedélyesen vagy rezignáltan fogták fel, míg ezzel szemben „a demokratizmus elsősorban a kormányzással szemben való erkölcsi igények megnövekedését jelenti”.4 A nemzetközi konfliktusok kezelésében az erkölcsi igazolás esetleges. A nagyhatalmak bécsi kongresszussal kezdődő „európai koncertjének” döntéseiben ritkán, például a belga függetlenség esetében felismerhető valamiféle morális igazolás, más esetekben, például a balkáni válságok idején viszont inkább nem.


    Bibó igénye ellenben az, hogy a nemzetközi konfliktusok rendező elvei között szerepeljenek az alkotmánybíráskodás alapjául szolgáló morális jogok. Az általa igényelt nemzetközi politikai döntőbíráskodásnak mintája az alkotmánybíráskodás, amelynek „működésében kiküszöbölhetetlenül döntő jelentőségűek maradnak az alkotmány mögött álló végső alapelvek, népszuverenitás, emberi jogok, képviseleti rendszer, társadalmi és gazdasági rendszer stb. A nemzetközi politikai döntőbíráskodás távoli – ma még igen távoli – perspektívája az volna, hogy nemzetközi alkotmánybíráskodássá váljék.”5


    Ezzel szerintem Bibó egy máig késő, a mostanihoz képest humanizált új világrend kontúrjait rajzolja meg.


    Művét reális utópiának nevezi.


    Elővenném a nagylélegzetű A nemzetközi államközösség bénultsága… című munkával párhuzamosan készült (az előző szövegben tárgyalt) Bibó-uchróniát.6 A történelem nemcsak hogy másképpen alakulhatott volna, de jobb kifejlettel is – állítja Bibó. A két írás közti kapcsolatot mutatja, hogy néhány helyen maga A nemzetközi államközösség bénultsága… is kacérkodik az uchrónia műfajával. Például itt: „Tegyük fel tehát a kérdést, vajon mi lett volna, ha az első világháború után Wilson győzi energiával, esetleg reális politikai kooperációba tud lépni az új szovjethatalommal, és keresztül tudja vinni az önrendelkezési elv komolyan következetes alkalmazását? […] Ennek a legfeltűnőbb és a győzőket érthetően meghökkentő következménye az lett volna, hogy Németország az akkor minden jel szerint hozzá csatlakozni óhajtó Ausztriával gyarapodott volna, ugyanakkor keleti határain a versailles-ihoz hasonló veszteséget szenvedett volna […] Mindennek eredményeképpen elmaradt volna, vagy sokkal enyhébb formájában jelentkezett volna a nagy német hisztéria és a kis magyar hisztéria”.7


    „Valaki az Értől indul el / S befut a szent, nagy Oceánba”8


    Bibót a szabadságjogok radikális liberális híveként, kapitalizmuskritikus szocialistaként, keresztényként és őszinte hazafiként határozzuk meg. Miután A nemzetközi államközösség bénultsága… című nagy tanulmányában a világ minden államát érintő globális problémákat tárgyal, indokolt itt a hazafiság ügyére is kitérni. Bibó 1944-ben még nem meghatározást ad, hanem érzést deklarál, és határokat jelöl ki arról, számára mi nem része a hazaszeretetnek: „Minthogy ma általános szokás minden írásmű hátsó gondolatait s érdekeltségi hátterét kutatni, jobbnak találom, ha előre meg is adom az ehhez szükséges adatokat. E sorok írója magyar, s hazáját forrón szereti, de nem tudja azonosítani magát azokkal az uralmi igényekkel, melyeket egyes honfitársai a környező népekkel szemben támasztanak”.9


    A nemzetközi államközösség bénultsága… című írásban pedig három olyan ideológiát különböztet meg, melyek a szabadságeszme érvényességében egyaránt részesek: ezek a liberalizmus, a szocializmus és a patriotizmus. Viszont a nacionalizmust fenntartja „a nemzettel kapcsolatos agresszív-uralmi magatartások és ezek ideológiái vagy ideológiatöredékei mint deformációs termékek számára”.10


    Ugyanitt a patriotizmust, még ha ez itt is kevesebb definíciós kísérletnél, azzal írja le, hogy sem annak, aki nagyon szereti apját-anyját, nem kell a familiarizmus ideológiájához csatlakoznia, sem annak, aki a városáért buzog, nem kell az urbanizmus ideológiáját vallania. A patriotizmus „csak igen egyszerű szerkezetű, kevés sajátos »eszmei« elemet tartalmazó ideológiának”11 mondható.


    Azaz szerinte a hazaszeretet fogalmi keretekben kevéssé határozható meg.


    Hozzáteszem talán nem Bibó István ellenére személyes megfigyelésemet, hogy példák igazolják: a hazaversek mennyivel erősebbek, mint az ugyanerről szóló regények, novellák. A hazaszeretet nem epikus, inkább lírai műfaj.


    A hazaszeretet és az emberiség szolgálata biztosan nem zárják ki egymást. Hazádat szeretheted forrón, és keresheted az emberiség üdvét – ezt bizonyítja Bibó István életműve.

